เคโกล์ดกำไรวันเดียว1,300 ล้าน
นักลงทุนกองทุนเค โกล์ด จับจังหวะทำกำไรวันเดียว 1,300 ล้านบาท
8 ก.ย. 2554

นักลงทุนกองทุนเค โกล์ด จับจังหวะทำกำไรวันเดียว 1,300 ล้านบาท
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน กสิกรไทย จำกัด (บลจ.  กสิกรไทย) กล่าวว่า  จากการที่ราคาทองคำได้ปรับตัวขึ้นไปทำสถิติสูงสุดครั้งใหม่เมื่อวันที่ 6 ก.ย. 2554 ที่ระดับประมาณ 1,920 ดอลลาร์สหรัฐฯ ต่อออนซ์ ส่งผลให้มีผู้ลงทุนส่งคำสั่งขายคืนกองทุน กองทุนเปิดเค โกลด์ (K-GOLD)  กว่า 1,300 ล้านบาท เป็นสัญญาณที่ดียิ่งของอุตสาหกรรมกองทุนรวม 
“สะท้อนให้เห็นว่า ปัจจุบันผู้ลงทุนในกองทุนทองคำมีความเข้าใจและสามารถจับจังหวะการเข้าออกในการลงทุนทองคำได้ดีขึ้น ทั้งยังสามารถใช้กองทุนเปิดเค โกลด์เป็นเครื่องมือในการทำกำไรจากการลงทุนในทองคำได้เป็นอย่างดี” นายพัชร กล่าว
นอกจากนี้ เมื่อวันที่ 6 กันยายน 2554 กองทุนเปิด K-GOLD มีมูลค่าทรัพย์สินสุทธิ  แตะระดับ 13,000 ล้านบาทเป็นครั้งแรก ส่งผลให้ขนาดกองทุนเติบโตขึ้นสูงที่สุดนับจากก่อตั้งกองทุนเมื่อปี 2551 และเป็นกองทุนทองคำที่ใหญ่ที่สุดในประเทศ